На основу члана13. Закона о подстицајима у пољопривреди и руралном развоју ('' Службени гласник Републике Србије '' бр. 10/13, 142/14,103/15 и 101/16), члана 52. Закона о локалној самоуправи (''Службени гласник '' број 129/2007, 83/2014-др.закон, 101/16-др.закон и 47/2018) и члана 85.Статута општине Александровац (''Службени лист општине Александровац'' број 7/08, 1/12, 13/12,3/13, 11/16, 4/17 и 2/19 ), Одлуке о буџету општине Александровац за 2020. годину број 020-605/2019-01 (,,Службени лист општине Александровац“ број 19/2019) и Одлуке о ребалансу буџета општине Александровац за 2020.годину број 020-45/2020-01 (''Службени лист општине Александровац'' број 1/2020),сагласности Министарства пољопривреде, шумарства и водопривреде број 320-40-3103/2020-09 од 20. маја 2020.године и Програма мера подршке за спровођење пољопривредне политике и политике руралног развоја општине Александровац за 2020.годину, број 020-142/2020-01 (''Службени лист општине Александровац'' број 11/2020), начелник Општинске управе општине Александровац доноси

**ПРАВИЛНИК О ДОДЕЛИ БЕСПОВРАТНИХ СРЕДСТАВА**

**за набавку нових пчелињих друштава у 2020.години на територији општине Александровац**

**Опште одредбе**

**Члан 1.**

Правилником о додели бесповратних средстава за набавку нових пчелињих друштава у 2020.години на територији општине Александровац (у даљем тексту: Правилник) прописују се намена бесповратних средстава, корисници, обавезна документација, поступак додељивања бесповратних средстава, поступање с непотпуним пријавама, критеријуми за доделу средстава, обавезе корисника средстава и друга питања значајна за реализацију дела мере 101, шифра инвестиције 101.6.1 из Програма мера подршке за спровођење пољопривредне политике и политике руралног развоја за општину Александровац за 2020.годину: Инвестиције у физичку имовину пољопривредних газдинстава – набавка нових пчелињих друштава.

Програм из става 1. овог члана усвојило је Општинско веће општине Александровац, на 104. седници одржаној 26.маја 2020.године, а Комисија за подстицање развоја пољопривреде општине Александровац задужена је за његову реализацију.

**Висина и начин доделе бесповратних средстава**

**Члан 2**.

Укупан износ бесповратних средстава који се додељује по Правилнику и по Конкурсу износи до 500.000,00 динара.

Износ подстицаја по кориснику за набавку нових пчелињих друштава у 2020.години је 80%, од инвестиције, без ПДВ-а. Максималан износ по кориснику је 80.000,00 динара.

Средства из става 1. овог члана додељиваће се путем Конкурса који се објављује у ''Службеном листу Општине Александровац'', на интернет страници званичног сајта општине Александровац [www.aleksandrovac.rs](http://www.aleksandrovac.rs), огласној табли општинске управе општине Александровац (у даљем тексту: Конкурс), у месним заједницама и преко медија.

Конкурс је отворен до утрошка средстава а најкасније до 5.11.2020. године. Захтеви за доделу бесповратних средстава за набавку нових пчелињих друштава, подносе се у току године са почетком од 8.јуна 2020.године до 5.новембра 2020.године. Документација поднета на Конкурс не враћа се. Средства за подршку инвестиција према Правилнику и по Конкурсу додељују се бесповратно.

**Намена за коју се могу користити бесповратна средства**

**Члан 3.**

Бесповратна средства која се додељују по овом Конкурсу намењена су за набавку нових пчелињих друштава на територији општине Александровац у 2020. години. Подносилац пријаве може поднети само једну пријаву за пчелиња друштва купљена од објављивања Конкурса до 5.11.2020.године. Захтев се подноси од 8.јуна до 5.новембра 2020. године.

Бесповратна средства, која се додељују из Програма, не могу се користити за:

• пчелиња друштва купљена пре објављивања Конкурса;

• порезе, укључујући и порез на додату вредност;

• трошкове увоза, царине, шпедиције;

• плаћање путем компензације и цесије;

• промет између повезаних лица;

• новчане, финансијске казне и трошкове парничног поступка;

• трошкове банкарске провизије;

• трошкове превоза;

• доприносе у натури.

**Право учешћа на конкурсу**

**Члан 4.**

Право на коришћење бесповратних средстава имају физичка лица носиоци регистрованог комерцијалног породичног пољопривредног газдинства са активним статусом. Привредна друштва регистрована у националном регистру у складу са Законом о пољопривреди и руралном развоју, са територије општине Александровац. Земљорадничке задруге-које имају најмање пет чланова задруге који су уписани у Регистар пољопривредних газдинстава као носиоци или чланови пет различитих комерцијалних породичних пољопривредних газдинстава у активном статусу.

**Услови за учешће на конкурсу**

**Члан 5.**

1. Подносилац пријаве треба да има регистровано пољопривредно газдинство уписано у Регистар пољопривредних газдинстава, са активним статусом;

2. Подносилац пријаве мора бити са територије општине Александровац и производњом на територији општине Александровац;

3. За предузетника и правно лице: регистровано пољопривредно газдинство мора бити уписано у Регистар пољопривредних гадинстава и налазити се у активном статусу; мора бити регистровано у Агенцији за привредне регистре и бавити се делатношћу за коју конкурише. Да није у Агенцији за привредне регистре регистровано: да му је изречена правоснажна судска или управна мера забране обављања делатности; да је осуђиван због привредног преступа и поступка ликвидације или стечаја, нити је престао да постоји услед судске или одлуке другого органа са обавезујућом снагом. Задруге морају имати најмање пет задругара чланова задруге који су у складу са Правилником уписани у Регистар пољопривредних газдинстава и налазе се у активном статусу, или чланови пет различитих комерцијалних породичних пољопривредних газдинстава у активном статусу;

4.Уколико је корисник привредно друштво треба да:- је разврстано у микро,макро или средње правно лице, у складу са законом којим се уређује рачуноводство;- у структури власништва има мање од 25% учешћа јавног капитала;-није у групи повезаних лица у којој су неки од чланова велика правна лица;

5.Уколико је корисник земљорадничка задруга треба да је разврстана у микро, макро или средње правно лице, у складу са законом којим се уређује рачуноводство;

6. Подносилац пријаве за инвестицију за коју подноси захтев не може да користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја;

7. Подносилац захтева мора да има измирене пореске обавезе и доспеле јавне дажбине према локалној самоуправи;

8. Да наменски користи и не отуђи нити да другом лицу на коришћење инвестицију која је предмет захтева у периоду од пет година од дана набавке пчелињих друштава.

9.У случају када није власник катастарских парцела на којима су постављена пчелиња друштва за која подноси захтев, неопходно је да на њима има право закупа, односно коришћења на основу Уговора закљученог са закуподавцем, на период закупа- односно коришћења од најмање пет година, почев од календарске године за коју се подноси захтев за коришћење подстицаја.

10. Плаћање путем компензације и цесије неће бити признато.

**Услови у погледу броја пчелињих друштава**

**Члан 6.**

Прихватљиви корисници који имају право на бесповратна средства за набавку нових пчелињих друштава су РПГ која на крају инвестиције имају: од 5 до 500 кошница пријављених у Централној бази података о обележавању животиња код Управе за ветерину. Право на подстицаје остварују се за једно или више купљених пчелињих друштава.

Пчелиња друштва могу да се налазе на једној или више катастарских парцела, односно да имају један или више ИД стајалишта у складу са прописима Управе за ветерину.

**Услови у погледу времена куповине нових пчелињих друштава**

**Члан 7.**

Право на подстицаје остварују се под условом да су нова пчелиња друштва купљена:

1. По расписивању Конкурса, текуће календарске године закључно са 05. 11. 2020.године.

**Подстицаји за набавку нових пчелињих друштава**

**Члан 8.**

Подстицаји за набавку нових пчелињих друштава, обухватају подршку подизању нових, квалитетних пчелињака са савременом технологијом рада, кроз накнаду прихватљивих трошкова набавке пчелињих друштава.

Прихватљиви трошкови набавке нових пчелињих друштава одобравају се као накнада дела трошкова, купљених, плаћених, регистрованих и постављених пчелињих друштава на стајалиштима, у одговарајућем процентуалном износу, без урачунтог пореза на додату вредност.

**Потребна документација**

**Члан 9.**

1. Читко попуњен образац пријаве који чини саставни део Конкурса. Образац 1;

2. Фотокопија личне карте или очитана чипована лична карта за носиоца РПГ, односно овлашћеног лица у правном лицу;

3. Фотокопија картице наменског текућег рачуна;

4. Рачун или предрачун који мора да гласи на име подносиоца захтева на коме је јасно исказана основна цена коштања, ПДВ и укупна цена плаћања трошкова, издатих после објављивања Конкурса. Уз рачун прилаже се фискални исечак, односно оверена потврда о преносу средстава, односно оверен извод из банке. Такође треба приложити отпремницу, односно фактуру.

Потврда банке о преносу средстава или извод (оверени од стране банке) у сличају када је плаћање извршено безготовинско;

5. Ако издавалац рачуна није у систему ПДВ-а, тај податак мора да буде јасно наведен на рачуну-предрачуну;

6. Потврда о активном статусу регистрованог пољопривредног газдинства за 2020.годину коју издаје Управа за трезор;

7. Извод из Регистра пољопривредних газдинстава са подацима о сточном фонду за 2020. годину;

8. Потписана и оверена изјава да за предметну инвестицију не користи подстицаје по неком другом основу (субвенције, подстицаји, донације и др. Из буџета Републике Србије), односно ако иста инвестиција није предмет другог поступка за коришћење подстицаја,Образац 2;

9. Уверење о измиреним пореским обавезама и доспелим јавним дажбинама издато од стране надлежног органа јединице локалне самоуправе, не старије од 3 месеца;

10. Уговор о закупу, односно коришћењу, ако су пчелиња друштва постављена на закупљеном земљишту или земљишту за које је склопљен уговор о коришћењу оверен код надлежног органа;

11. Сва потребна документа морају да гласе на подносиоца захтева и прилажу се у оригиналу или као оверена копија;

12. Документа издата на страном језику морају да буду преведена на српски језик код овлашћеног судског тумача;

13. Јединствена царинска исправа за увезена пчелиња друштва.

14. Потврда од ветеринарске станице да су набављена нова пчелиња друштва пријављена у Централној бази података о обележавању животиња код Управе за ветерину, са идентификационим бројем кошница;

Додатна обавезна документација за правна лица:

1. Извод из Агенције за привредне регистре не старији од три месеца од дана подношења захтева;

2. Фотокопија потврде о пореском идентификационом броју;

3. Отворен посебан наменски подрачун код Управе за трезор или поднет захтев за исти;

Потребна документа могу се предати у оригиналу или као оверене фотокопије.

Неблаговремене и непотпуне пријаве неће се разматрати.

**Одлучивање о додели бесповратних средстава**

**Члан 10.**

Поднете пријаве разматра и предлаже расподелу и коришћење подстицајних средстава за инвестиције у физичку имовину пољопривредних газдинстава (набавка нових пчелињих друштава) Комисија за подстицање развоја пољопривреде општине Александровац (даље Комисија) коју образује начелник општинске управе. Комисија прво врши административну контролу ради утврђивања да ли је захтев потпун, поднет на време и да ли су услови за одобравање захтева испуњени, а потом излази на терен и проверава стање пчелињака, купљених и регистрованих нових пчелињих друштава.

Применом дефинисаних критеријума извршиће се рангирање прихватљивих захтева, предлог за доделу средстава као и листа подносиоца пријава којима су исте одбијене и разлоге одбијања. Рангирање, се одређује по редоследу подношења захтева, односно предност добија онај са ранијим датумом подношења потпуног захтева. У случају када је поднет мањи број захтева, који испуњавају услове и који су прихватљиви, од расположивих средстава за подршку, ранг листа неће бити креирана.

Комисија има обавезу да најмање једном месечно разматра пријаве, ради непосредни увид на терену, којим се проверавају подаци из захтева и о томе сачини записник на основу критеријума утврђених Правилником. Комисија задржава право да од подносиоца пријаве затражи додатне информације и документацију у вези с поднетом документацијoм, које су неопходне за одлучивање.

Чланови комисије врше контролу реализације по поднетој пријави из Конкурса, излазе на терен и о томе сачине записник. У случају да корисник није испунио обавезе, тј. није припремио, односно поставио нова пчелиња друштва на пријављени пчелињак према ИД стајалишта, пријава се неће разматрати.

Реализацију одобрених подстицајних средстава по доношењу Решења о додели бесповратних средстава вршиће Одељење за буџет и финансије.

Резултати Конкурса биће објављени на званичном сајту општине Александровац : www.aleksandrovac.rs. Одлуком о додели средстава утврдиће се појединачни износи средстава по подносиоцу пријаве ком су одобрена средства (у даљем тексту: Корисник средстава), а подносиоцима пријаве којима средства нису одобрена навешће се разлози одбијања.

Коначну одлуку о додели средстава доноси начелник општинске управе општине Александровац, на основу предлога Комисије. Одлука је коначна и против ње се не може изјавити жалба, нити се може водити управни спор. Бесповратна средства додељиваће се по пристиглим пријавама, све до утрошка средстава опредељених Конкурсом.

**Критеријуми за доделу бесповратних средстава**

**Члан 11.**

Комисија даје предлог за доделу бесповратних средстава на основу поднете комплетне и исправне документације, провере стања на терену и редоследа подношења исте.

**Поступање с непотпуним пријавама**

**Члан 12.**

Комисија неће разматрати пријаве:

* непотпуне пријаве;
* поднете од лица која немају право да учествују на Конкурсу;
* од лица која нису извршила адекватну припрему пчелињака;
* које су поднете након истека рока који је прописан Конкурсом.

**Исплата бесповратних средстава**

**Члан 13.**

Бесповратна средства исплаћују се након контроле извршене од стране овлашћеног лица Општине Александровац. Бесповратна средства ће се исплаћивати у складу с приливом средстава у буџет Општине Александровац.

**Обавезе корисника средстава**

**Члан 14.**

У случају да је Корисник поднео предрачун уз захтев за остваривање средстава, дужан је да по извршеној реализацији пројекта достави рачун. Уз рачун прилаже се фискални исечак, односно оверена потврда о преносу средстава, односно оверен извод из банке. Такође треба приложити отпремницу, односно фактуру.

Ако издавалац рачуна није у систему ПДВ-а, тај податак мора да буде јасно наведен на рачуну.

Потврда банке о преносу средстава или извод (оверени од стране банке) у сличају када је плаћање извршено безготовинско;

Корисник бесповратних средстава по конкурсу дужан је да:

Сву документацију која је у вези са инвестицијом, чува најмање пет година од дана исплате подстицаја. Корисник бесповратних средстава по Конкурсу за кога се утврди да није поступао у складу са одредбама тог конкурса, корисник бесповратних средстава који је онемогућио контролу од стране Општине Александровац, достављањем нетачних података, дужан је да врати примљени износ бесповратних средстава с припадајућом законском затезном каматом која се обрачунава од дана исплате бесповратних средстава до дана враћања средстава. Корисник нема право да најмање пет година отуђи пчелиња друштва купљена по основу подстицаја од општине Александровац .

**Праћење извршавања обавеза из Конкурса**

**Члан 15.**

Административну контролу, односно испуњеност обавеза из Конкурса утврђује Комисија. Комисија ће спровести контролу свих пројектних активности. Корисник средстава је том приликом у обавези да члановима Комисије стави на увид сва документа која су у вези са реализацијом пројекта и омогући контролу пчелињака.У колико се у поступку контроле посумња у постојање било каквих неправилности у вези са набавком нових пчелињих друштава и другим пројектним активностима, Комисија ће предложити начелнику општинске управе општине Александровац да о томе обавести Министарство унутрашњих послова и друге надлежне органе. Стање на терену проверава се и током пет (5) година након преноса средстава, а спроводи је овлашћено лице Општине Александровац.

**Завршне одредбе**

**Члан 16.**

Правилник ступа на снагу од дана објављивања у Службеном листу општине Александровац.

**ОПШТИНСКА УПРАВА ОПШТИНЕ АЛЕКСАНДРОВАЦ**

**Број:320-36/2020-06 од 28.мај 2020. године**

Обрадила Начелник

Радица Џамић Старинац,дипл.инж. Иван Новаковић, дипл.правник